**רישי סוּנאק** (באנגלית: **Rishi Sunak**; נולד ב-12 במאי 1980) הוא פוליטיקאי בריטי המכהן כראש ממשלת בריטניה.

סונאק מכהן כמנהיג המפלגה השמרנית, וחבר בית הנבחרים מטעמה, המייצג את מחוז ריצ'מונד (צפון יורקשייר) בפרלמנט מאז 2015. הוא כיהן כשר האוצר בקבינט של בוריס ג'ונסון מפברואר 2020 ועד להתפטרותו ביולי 2022.

ביולי 2022, הוא התמודד בבחירות להנהגת המפלגה השמרנית כדי להחליף את ג'ונסון והפסיד בהצבעת החברים לליז טראס. עם זאת, לאחר התפטרותה של טראס על רקע משבר פוליטי מתמשך, סונאק זכה בבחירות למנהיגות המפלגה השמרנית באוקטובר 2022 ומונה לראש ממשלת הממלכה המאוחדת. הוא הראשון בתפקיד שמוצאו אסייתי, כמו גם הצעיר ביותר מאז רוברט ג'נקינסון בשנת 1812.

ביוגרפיה
--------

סונאק נולד בסאות'המפטון שבהמפשייר, להורים הינדים מהפזורה ההודית בדרום-מזרח אפריקה, שמוצאם בפנג'אב. אביו, יליד מושבת קניה, שימש רופא כללי בשירות הבריאות הלאומי ואמו, ילידת טנגניקה, ניהלה בית מרקחת בבעלותה. סונאק הוא הבכור, ויש לו אח ואחות.

עשה את לימודיו התיכוניים בווינצ'סטר קולג', פנימייה פרטית יוקרתית. לאחר מכן למד בתכנית לפילוסופיה, מדע המדינה וכלכלה בלינקולן קולג׳ שבאוניברסיטת אוקספורד, הוא זכה במלגת פולברייט ללימודי מנהל עסקים באוניברסיטת סטנפורד בארצות הברית.

סונאק עבד בגולדמן זקס ובקרן הגידור TCI. לאחר מכן הקים קרן השקעות שהתמקדה במגזר העסקים הקטנים והבינוניים בבריטניה.

קריירה פוליטית
--------------

בבחירות הכלליות בבריטניה 2015 הועמד מטעם המפלגה השמרנית לנציגה במחוז הבחירה ריצ'מונד שצפון יורקשייר, מושב שקודם לכן הוחזק על ידי ויליאם הייג. הוא נבחר לבית הנבחרים לאחר שזכה לרוב של 51.4%. סונאק תמך בברקזיט במהלך משאל העם על חברות הממלכה המאוחדת באיחוד האירופי ב-2016 ובהמשך בהצבעות בפרלמנט בנושא.

בבחירות הכלליות בבריטניה 2017 זכה לכהונה נוספת ברוב של 63.9%. הוא כיהן כחבר בוועדת הסביבה, מזון ואזורי הכפר.

בינואר 2018 מונה לסגן שר השיכון, קהילות והממשל המקומי בממשלתה של תרזה מיי.

ביולי 2019 מונה למזכיר הראשי של האוצר (השר השני בחשיבותו במשרד האוצר הבריטי). כמו כן מונה למועצה המלכותית.

ב-20 בפברואר 2020 מונה לשר האוצר בקבינט של בוריס ג'ונסון לאחר התפטרותו של סאג'יד ג'אוויד. תקופת כהונתו התאפיינה בהתמודדות עם משבר הקורונה, במהלכו הציג תוכניות סיוע לכלכלה, מעסיקים ועובדים בהיקף של מאות מיליארדי פאונד. בשלבים המוקדמים של מגפת הקורונה, הוא היה פופולרי בסטנדרטים של הפוליטיקה הבריטית, שתואר על ידי אנליסט אחד כבעל "דירוג טוב יותר מכל פוליטיקאי מאז ימי הזוהר של טוני בלייר". סקרים שונים הראו שסונאק נשאר פופולרי מאוד בקרב תומכי השמרנים ובריטים רבים אחרים במהלך 2020 והיה לאחד משרי האוצר הפופולריים בהיסטוריה הבריטית. ביולי 2022 התפטר יחד עם שר הבריאות ג'אוויד על רקע אובדן אמון בראש הממשלה ג'ונסון.

לאחר התפטרותו של בוריס ג'ונסון ממנהיגות המפלגה השמרנית הכריז סונאק על התמודדותו לתפקיד. הוא הצליח להגיע לשלב האחרון בהתמודדות יחד עם שרת החוץ ליז טראס. אך בסופו של דבר טראס נבחרה. ברם, לאחר התפטרותה כעבור חודש וחצי חזר להתמודד על ראשות המפלגה והיה למועמד המוביל.

באפריל 2022 נקנס סונאק, כמו גם בכירים נוספים בממשלת בריטניה, בידי משטרת המטרופולין של לונדון על השתתפות במסיבת יום ההולדת של ראש הממשלה דאז בוריס ג'ונסון ביוני 2020. נקבע כי המשתתפים במסיבה הפרו את תקנות הקורונה שנקבעו על ידי ממשלתו של ג'ונסון, שבה היה סונאק באותה עת שר האוצר. סונאק התנצל פומבית על השתתפותו במסיבה.

ראש ממשלת בריטניה
-----------------

ב-24 באוקטובר 2022 בחרו בו חברי המפלגה השמרנית למנהיג המפלגה השמרנית. יום למחרת נפגש עם המלך צ'ארלס השלישי, שמינה אותו לראש הממשלה.

ממשלתו התמודדה עם הזעזוע הכלכלי שהוביל להתפטרות טראס ועם דרישות להעלאת שכר אשר גררה גל שביתות במדינה. גל זה עורר השוואות לחורף של תחילת 1979 שכונה "החורף העגום" (Winter of discontent), בימי ממשלת הלייבור בראשות ג'יימס קלהאן. קדם לו גל שביתות ביוני 2022.

בינואר 2023 הודיע סונאק כי ממשלתו מתחייבת לרסן את האינפלציה בבריטניה, לשפר את הצמיחה של כלכלת המדינה, להקטין את החוב הלאומי ולקצר את זמני ההמתנה לטיפול רפואי במערכת הבריאות הציבורית. כמו כן התחייב סונאק לחקיקה שתרתיע מהגרים בלתי חוקיים מלהגיע לבריטניה, במיוחד אלו המגיעים לחופי המדינה בסירות באמצעות מעבר בתעלת למאנש. בית המשפט העליון של הממלכה המאוחדת פסל את ההסכם להעברת מבקשי מקלט שנכנסו לבריטניה בסירות קטנות לרואנדה. בית המשפט לא פסל את האפשרות לשלוח את הפליטים למדינה שלישית, אך הגיע למסקנה שרואנדה בעת הזו לא יכולה להיחשב למדינה בטוחה באותה העת.

בפברואר 2023, סונאק ונשיאת נציבות האיחוד האירופי אורסולה פון דר ליין חתמו על שינויים בפרוטוקול הסחר של צפון אירלנד עם אירלנד שנחתם בעקבות פרישת הממלכה המאוחדת מהאיחוד האירופי.

בינואר 2024, אישר סונאק תקיפה צבאית משולבת של חיל האוויר המלכותי יחד עם צבא ארצות הברית נגד ארגון הח'ותים בתימן שאיים ופגע בחופש השייט הבינלאומי.

לקראת הבחירות בשנת 2024, נאבק כדי להשיב את הפופולריות שאבדה למפלגה השמרנית על רקע משבר כלכלי, הפרישה מהאיחוד האירופי וסקנדלים פוליטיים.

עמדותיו
-------

### ישראל

רישי סונאק תומך בישראל ובמדיניותה, ובעבר הצהיר על תמיכתו בהכרה בירושלים כבירת ישראל. הוא מתנגד לתנועת ה-BDS ולאנטישמיות. הוא תמך ברעיון להעביר את שגרירות בריטניה בישראל לירושלים אך ויתר על כך לבסוף. בנוסף, הוא תומך בהכנסת משמרות המהפכה האסלאמית של איראן לרשימת ארגוני הטרור.
במלחמת חרבות ברזל הביע תמיכה בלתי מסוייגת בישראל, ואף היה למנהיג הרביעי שביקר בישראל אחרי קנצלר גרמניה אולף שולץ, ראש ממשלת רומניה מרצ'ל צ'ולאקו, ונשיא ארצות הברית, ג'ו ביידן.

### התאמה מגדרית

במהלך הכינוס השנתי של המפלגה השמרנית שהתקיים מנצ'סטר אמר שאנשים לא יכולים לבחור את מינם: "גבר הוא גבר ואישה היא אישה. זה פשוט הגיון בריא לא צריך לאיים עלינו ולגרום לנו להאמין שאנשים יכולים להיות כל מין שהם רוצים."

חיים אישיים
-----------

סונאק הינדי בדתו. הוא נישא ב-2009 לאקשתה מורטי (אנ'), אותה הכיר כאשר היו שניהם סטודנטים באוניברסיטת סטנפורד. הם הורים לשתי בנות. מורטי היא בתם של מייסד חברת אינפוסיס, נראינה מורטי והסופרת סודה מורטי, והונם המשותף של מורטי וסונאק מוערך במעל 700 מיליון פאונד. למשפחה אחוזה בקנזינגטון שבלונדון ואחוזה בצפון יורקשייר.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **רישי סונאק** |
| ויקישיתוף תמונות ומדיה בוויקישיתוף: **רישי סונאק** |

* 

* אתר האינטרנט הרשמי של רישי סונאק (באנגלית)
* רישי סונאק, ברשת החברתית פייסבוק

* רישי סונאק, ברשת החברתית אקס (טוויטר)

* רישי סונאק, ברשת החברתית אינסטגרם

* רישי סונאק, ברשת החברתית LinkedIn

* רישי סונאק, סרטונים בערוץ היוטיוב

* רישי סונאק, באתר פליקר
* רישי סונאק, באתר אנציקלופדיה בריטניקה (באנגלית)
* רישי סונאק, באתר הפרלמנט הבריטי
* רישי סונאק, באתר המפלגה השמרנית
* טלי גולדשטיין‏, רישי סונאק נבחר לרה"מ הבריטי, באתר וואלה!‏, 24 באוקטובר 2022
* אוריה בר-מאיר, דישי רישי - רישי סונאק הוא ראש המפלגה השמרנית, יס מיניסטר, 25 אוקטובר 2022

הערות שוליים
------------

1. ↑  אסף אוני, ‏שר האוצר הבריטי התפטר במפתיע בעקבות עימות עם בוריס ג'ונסון, באתר גלובס, 13 בפברואר 2020
2. ↑  אתר למנויים בלבד סוכנויות הידיעות, שרי האוצר והבריאות בבריטניה התפטרו; "לציבור מגיעה ממשלה שתתנהג כראוי", באתר TheMarker‏, 5 ביולי 2022
3. ↑  ליז טראס מתקרבת לראשות ממשלת בריטניה: העפילה לקרב המכריע מול סונאק, באתר ynet, 20 ביולי 2022
4. ↑  Cordon, Gavin (21 באפריל 2022). "Rishi Sunak says he is 'sincerely sorry' for breach of lockdown rules". *Evening Standard*. ארכיון מ-26 באוקטובר 2022. נבדק ב-20 בנובמבר 2022. `{{cite web}}`:  (עזרה)
5. ↑  טלי גולדשטיין‏, רישי סונאק נבחר לרה"מ הבריטי הראשון ממוצא הודי, באתר וואלה!‏, 24 באוקטובר 2022
6. ↑  עמית ולדמן, ‏היסטוריה בבריטניה: רישי סונאק מונה רשמית לראש הממשלה החדש, באתר ‏מאקו‏, 25 באוקטובר 2022
7. ↑  אוני, אסף (2023-01-30). ""אפקט טראס": בריטניה משלמת על הכהונה הקצרה בתולדות דאונינג 10". *Globes*. נבדק ב-2023-01-30.
8. ↑  בריטניה מתכוננת ל"חורף עגום" חדש: גל שביתות משבש את המדינה, באתר וואלה!‏, 15 בדצמבר 2022
9. ↑  UK strike calendar – service stoppages planned for January, the Guardian, ‏31 בדצמבר 2022 (באנגלית)
10. ↑  – Rishi Sunak’s five pledges: What are they and can they be achieved? planned for January, The National, ‏5 בינואר 2023 (באנגלית)
11. ↑  מתן גולדבלט, למה לא רואנדה? - בית המשפט העליון של בריטניה פסל את תכנית רואנדה, באתר יס מיניסטר, ‏2023-11-16
12. ↑  "The Supreme Court rules against Britain's Rwanda plan. What now?". *The Economist*. ISSN 0013-0613. נבדק ב-2023-11-17.
13. ↑  "הסכם הברקזיט האחרון: בריטניה והאיחוד האירופי הגיעו להסכמה על צפון אירלנד". *TheMarker*. נבדק ב-2023-02-27.
14. ↑  N12 - מתקפה משולבת: ארה"ב ובריטניה תקפו הלילה בתימן, באתר N12, ‏2024-01-11
15. ↑  אוני, אסף (2023-12-30). "בצל המצב הכלכלי, בריטניה כנראה בדרך להדיח את השמרנים מהשלטון". *Globes*. נבדק ב-2023-12-30.
16. ↑  ניצן קידר, מחזיק בגישה פרו ישראלית: רישי סונאק יהיה ראש ממשלת בריטניה, באתר ערוץ 7, 24 באוקטובר 2022
17. ↑  ר"מ בריטניה ויתר על העברת השגרירות לירושלים: "אין כרגע תוכניות כאלה", באתר ynet, 3 באוקטובר 2022
18. ↑  שחר ברדיצ'בסקי, ‏תומך בעמדת ישראל? סונאק בהצהרה חד משמעית בנוגע למשמרות המהפכה, באתר מעריב אונליין, 25 באוקטובר 2022
19. ↑  סונאק: "גבר הוא גבר ואישה היא אישה. זה רק היגיון בריא", באתר עכשיו 14, 5 באוקטובר 2023
20. ↑  אסף אוני, ‏מיליונר בן 42, ממשפחת מהגרים: ראש הממשלה החדש של בריטניה, באתר גלובס, 24 באוקטובר 2022

| ראשי ממשלת הממלכה המאוחדת |
| --- |
| 

|  |  |
| --- | --- |
| וולפול • קומפטון • פלהם • ניוקאסל • דבונשייר • ניוקאסל • ביוט • ג'ורג' גרנוויל • רוקינגהם • פיט האב • גראפטון • נורת' • רוקינגהם • שלברן • פורטלנד • פיט הבן • אדינגטון • פיט הבן • ויליאם גרנוויל • פורטלנד • פרסיבל • ליברפול • קנינג • גודריץ' • ולינגטון • גריי • מלבורן • ולינגטון • פיל • מלבורן • פיל • ראסל • דרבי • אברדין • פלמרסטון • דרבי • פלמרסטון • ראסל • דרבי • דיזראלי • גלאדסטון • דיזראלי • גלאדסטון • סולסברי • גלאדסטון • סולסברי • גלאדסטון • רוזברי • סולסברי • בלפור • קמפבל-באנרמן • אסקווית' • לויד ג'ורג' • בונאר לואו • בולדווין • מקדונלד • בולדווין • מקדונלד • בולדווין • צ'מברלין • צ'רצ'יל • אטלי • צ'רצ'יל • אידן • מקמילן • דאגלס-יום • וילסון • הית' • וילסון • קלהאן • תאצ'ר • מייג'ור • בלייר • בראון • קמרון • מיי • ג'ונסון • טראס • סונאק |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1203626681
* ISNI: 0000 0004 9671 5149
* LCCN: nb2017020843
* MusicBrainz: bff47468-5035-4600-b592-1fdbb2925010
* UKPARL: iuC0IKzw
* VIAF: 9188158070693508780001
* WorldCat: lccn-nb2017020843

 |